送侯參謀赴河中幕
作者：韓愈
朝代：唐

paragraphs: 憶昔初及第，各以少年稱。
君頤始生鬚，我齒清如冰。
爾時心氣壯，百事謂己能。
一別詎幾何，忽如隔晨興。
我齒豁可鄙，君顏老可憎。
相逢風塵中，相視迭嗟矜。
幸同學省官，末路再得朋。
東司絕敎授，遊[宴]以爲恒。
秋漁蔭密樹，夜博然明燈。
雪逕抵樵叟，風廊折談僧。
陸渾桃花間，有湯沸如烝。
三月崧少步，躑躅紅千層。
洲沙厭晚坐，嶺壁窮晨升。
沈冥不計日，爲樂不可勝。
遷滿一已異，乖離坐難憑。
行行事結束，人馬何蹻騰。
感激生膽勇，從軍豈嘗曾。
洸洸司徒公，天子爪與肱。
提師十萬餘，四海欽風稜。
河北兵未進，蔡州師新薨。
曷不請掃除，活彼黎與烝。
鄙夫誠怯弱，受恩媿徒弘。
猶思脫儒冠，棄死取先登。
又欲面言事，上書求詔徴。
侵官固非是，妄作譴可懲。
惟當待責免，耕斸歸溝塍。
今君得所附，勢若脫鞲鷹。
檄筆無與讓，幕謀職其膺。
收績開史牒，翰飛逐溟鵬。
男兒貴立事，流景不可乘。
歲老陰沴作，雲頹雪翻崩。
別袖拂洛水，征車轉崤陵。
勤勤酒不進，勉勉恨已仍。
送君出門歸，愁腸若牽繩。
默坐念語笑，癡如遇寒蠅。
策馬誰可適，晤言誰爲應。
席塵惜不掃，殘尊對空凝。
信知後會時，日月屢環絙。
生期理行役，歡緒絕難承。
寄書惟在頻，無恡簡與繒。